N á v r h

Zákon
č....
z ........................... 2005
o poistnej zmluve a o zmene a doplnení niektorých zákonov

Národná rada Slovenskej republiky sa uzniesla na tomto zákone

Čl. I

 PRVÁ ČASŤ

POISTNÁ ZMLUVA

PRVÁ HLAVA

VŚEOBECNÉ USTANOVENIA

Prvý diel

Základné ustanovenia

§ 1

Predmet právnej úpravy

(1) Tento zákon upravuje  vzťahy účastníkov poistenia, ktoré vzniklo na základe poistnej zmluvy ako súkromné zmluvné poistenie ( ďalej len „súkromné poistenie“) ak osobitný  predpis  tieto vzťahy neupravuje  inak.)

	(2) Ak tento zákon neustanovuje inak   právne vzťahy ktoré nie sú upravené týmto zákonom  alebo osobitným  predpisom sa riadia Občianskym zákonníkom.

§ 2

Poistná zmluva

Poistná zmluva  je zmluva o finančných službách, ktorou sa poisťovateľ   zaväzuje poskytnúť v dohodnutom rozsahu plnenie, ak nastane  poistná udalosť  v zmluve bližšie určená a fyzická alebo právnická  osoba, ktorá s poisťovateľom zmluvu uzavrela  sa zaväzuje platiť poisťovateľovi poistné
§ 3

Vymedzenie základných pojmov

	Na účely tohto zákona sa rozumie
           a) náhodnou skutočnosťou  skutočnosť, ktorá   je možná, ale u   ktorej   nie je isté, či nastane  počas trvania súkromného poistenia alebo nie je  známy čas jej vzniku,
           b) poistnou udalosťou náhodná skutočnosť bližšie určená v poistnej zmluve a v poistných podmienkach alebo v osobitnom právnom predpise, na ktorý sa poistná zmluva odvoláva, s ktorou je spojený vznik  povinnosti poisťovateľa poskytnúť poistné plnenie,
c)  poistnou dobou  doba, na ktorú bolo súkromné poistenie dohodnuté,
d)	poistným obdobím  časové obdobie, dohodnuté  v  poistnej  zmluve,    za
 ktoré sa platí poistné,
e)	záujemcom  osoba, ktorá má záujem  o uzavretie poistnej zmluvy s poisťovateľom,
f)	účastníkom súkromného poistenia poisťovateľ a poistník, ako zmluvné strany, ďalej poistený a každá ďalšia osoba, ktorej zo súkromného poistenia vzniklo právo alebo povinnosť,
g)	poisťovateľom právnická osoba, ktorá je oprávnená vykonávať poisťovaciu činnosť podľa osobitného predpisu, 2)
h)	poistníkom osoba, ktorá s poisťovateľom uzatvorila poistnú zmluvu a ktorá  je povinná platiť poistné,
i)	poisteným  osoba, na ktorej život, zdravie, majetok, zodpovednosť za škodu alebo iné hodnoty poistného záujmu sa súkromné poistenie vzťahuje,
j)	oprávnenou osobou osoba, ktorej v dôsledku poistnej udalosti vznikne právo na poistné plnenie,
k)	obmyslenou  osobou osoba,  ktorá bola určená v poistnej zmluve, ako oprávnená osoba, ktorej vznikne právo na poistné plnenie v prípade smrti poisteného,
l)	skupinovým poistením súkromné poistenie, ktoré sa vzťahuje na skupinu poistených bližšie vymedzených v poistnej zmluve, ktorých totožnosť v čase uzatvorenia   takej zmluvy nemusí byť známa,
m)	poistným rizikom  príčina, alebo nebezpečenstvo, ktoré môže viesť k vzniku poistnej udalosti,
n)	poistným záujmom oprávnená potreba  ochrany pred následkami náhodnej skutočnosti vyvolanej poistným rizikom,
o)	poistnou hodnotou  najvyššia možná majetková ujma, ktorá môže v dôsledku poistnej udalosti  nastať,
p)	poistným odplata za súkromné poistenie,
q)	bežným poistným poistné určené za dohodnuté poistné obdobie,
r)	jednorázovým poistným poistné určené na celú poistnú dobu,
s)	škodovou udalosťou udalosť z  ktorej vznikla škoda a ktorá by mohla byť dôvodom vzniku práva na poistné plnenie,
t)	časovou cenou cena ktorú mala vec bezprostredne pred poistnou udalosťou; určí sa  z novej ceny veci, pričom sa prihliada k stupňu opotrebovania  alebo iného znehodnotenia veci alebo k zhodnoteniu veci, ku ktorému došlo jej opravou, modernizáciou alebo iným spôsobom,
u)	novou cenou cena, za ktorú je možné v danom  mieste a v danom čase   znovu obstarať vec rovnakú alebo porovnateľnú, t. j. rovnakého druhu a účelu k veci poškodenej poistnou udalosťou,
v)	odkupnou hodnotou časť technickej rezervy životného poistenia, ktorú poisťovateľ vyplatí v prípade ukončenia súkromného poistenia pred uplynutím poistnej doby,
w)	čakacou dobou dohodnutá časť poistnej doby, počas ktorej udalosti, ktoré nastali alebo začali počas jej trvania sa nepovažujú za  poistné udalosti, aj keď inak spĺňajú znaky poistnej udalosti, 
x)	škodovým poistením súkromné poistenie, ktorého účelom je náhrada škody vzniknutej v dôsledku poistnej  udalosti,
y)	obnosovým poistením súkromné poistenie ktorého účelom je získanie obnosu, t.j. dohodnutej finančnej čiastky v dôsledku poistnej udalosti vo výške, ktorá je nezávislá na vzniku alebo rozsahu škody,
         z) poistnou zmluvou uzatvorenou formou obchodu na diaľku  poistná zmluva uzavretá s výhradným použitím prostriedkov diaľkovej komunikácie ,3) 
       aa) trvalým dátovým nosičom  nástroj, ktorý umožňuje uchovanie informácií spôsobom dostupným pre budúce  použitie po dobu zodpovedajúcu účelu týchto informácií  a ktorý umožňuje nezmenenú reprodukciu uložených informácií,
bb) slobodným poskytovaním služieb uskutočňovanie poisťovacej činnosti na území iného členského štátu Európskej únie alebo iného štátu tvoriaceho Európsky hospodársky priestor 4) ( ďalej len členský štát) ako je  členský štát sídla poisťovateľa  na základe povolenia orgánom dozoru členského štátu sídla poisťovateľa, bez toho, aby táto činnosť mala charakter trvalej prítomnosti poisťovateľa na území členského štátu, kde tieto služby poskytuje,
cc) poistnou sumou  zmluvne dohodnutá finančná čiastka, pri obnosovom poistení alebo maximálna výška poistného plnenia pri škodovom poistení , ktorá má byť vyplatená v prípade poistnej udalosti oprávnenej osobe,
       dd)  podielom na výnose alebo prebytku poistného doplnkové plnenie bližšie určené v poistnej zmluve, ktoré poisťovateľ poskytuje  v poistení osôb v prípade, že predpoklady pri výpočte poistného sa odlišujú od tých , ktoré skutočne nastali počas platnosti poistnej zmluvy,
      ee) návykovou látkou  alkohol, omamné látky a ostatné látky spôsobilé nepriaznivo ovplyvniť psychiku človeka alebo jeho ovládacie alebo rozpoznávacie schopnosti alebo sociálne správanie,
       ff)   bonusom  zľava na poistnom v dôsledku predchádzajúceho bezškodového priebehu  v  poistení alebo zvýšenie poistnej sumy v dôsledku splnenia vopred stanovených podmienok poistenia alebo inak dohodnutá výhoda pre klienta.

§ 4

Náležitosti poistnej  zmluvy

(1)  Poistná zmluva obsahuje 
              a)  označenie poisťovateľa, poistníka a poisteného, ak ním nie je poistník,
         b) označenie, či sa jedná o poistenie škodové alebo obnosové,
         c) označenie poistnej udalosti, prípadne poistného rizika,
   d) výšku poistného,   resp.   spôsob  jeho  určenia,  jeho  splatnosť a údaj o tom
či sa jedná o bežné poistné alebo jednorázové poistné,
e)	vymedzenie poistnej doby a poistného obdobia,
f)	údaj o tom, či je dohodnuté, že v prípade poistenia osôb sa bude oprávnená osoba podieľať na výnosoch poisťovateľa a akým spôsobom,
v prípade poistenia osôb, ak bolo dohodnuté, že oprávnená osoba má nárok na podiel na výnose alebo prebytku poistného.
 
        (2) Súčasťou poistnej zmluvy sú poistné podmienky vydané poisťovateľom, ak nie sú uvedené priamo v poistnej zmluve. Poistník musí byť s nimi pred uzavretím poistnej zmluvy  preukazateľne oboznámený, s výnimkou § 23 ods.4; tieto podmienky nie je možné počas trvania súkromného poistenia bez  súhlasu poistníka meniť.

       (3) Poistné podmienky obsahujú najmä  vymedzenie podmienok vzniku, trvania a zániku súkromného poistenia, bližšie vymedzenie poistnej udalosti, ustanovenie podmienok, na základe ktorých poisťovateľovi nevzniká povinnosť poskytnúť poistné plnenie ( výluky z poistenia), spôsob určenia rozsahu poistného plnenia.

      (4)  V poistnej zmluve sa možno od poistných podmienok odchýliť len v prípadoch v nich určených. V iných prípadoch sa možno odchýliť, len ak je to na prospech poisteného.

§ 5

    Povinné poistenie

	Ak osobitný predpis ustanovuje  povinnosť uzavrieť poistnú zmluvu  (ďalej len  „povinné poistenie“), je možné v poistnej zmluve sa odchýliť od ustanovení tohto zákona a ustanovení osobitného predpisu len v prípade, ak to tento zákon alebo osobitný predpis pripúšťa a nedôjde tým k zníženiu rozsahu  povinného poistenia ustanoveného osobitným predpisom.

§ 6 

Uzavretie poistnej zmluvy

(1) Na uzavretie poistnej zmluvy je potrebné, aby návrh bol prijatý v lehote, ktorý navrhovateľ určil, a ak ju neurčil, do jedného mesiaca odo dňa, keď druhý účastník návrh dostal; ak je podmienkou uzavretia  poistnej zmluvy preskúmanie zdravotného stavu je potrebné, aby návrh bol prijatý do dvoch mesiacov odo dňa, keď druhý účastník  návrh dostal. Poistná zmluva je uzavretá okamihom, keď navrhovateľ dostane oznámenie druhého účastníka o prijatí svojho návrhu.

(2) Návrh poisťovateľa je možné prijať tiež zaplatením poistného v sume, uvedenej v návrhu, ak sa tak stane v lehote  podľa odseku 1; poistná zmluva je v takom prípade uzavretá okamihom zaplatenia poistného.

(3) Ak obsahuje prijatie návrhu dodatky, výhrady, obmedzenia alebo iné zmeny oproti pôvodnému návrhu,  považuje sa takéto prijatie za nový návrh. V prípade, ak sa druhý účastník k novému návrhu nevyjadrí v lehote podľa odseku 1, považuje  sa  tento nový návrh  za odmietnutý.

(4) Ustanovenia odsekov 1 až 3 platia obdobne i pre návrh  na zmenu a zrušenie poistnej zmluvy dohodou.

(5) Súkromné poistenie vzniká prvým dňom  po uzavretí poistnej zmluvy, ak nebolo dohodnuté, že vzniká už okamihom uzavretia poistnej zmluvy alebo neskôr.

(6) Je možné dohodnúť, že sa súkromné poistenie   vzťahuje i na dobu pred uzavretím poistnej zmluvy. Ak tento zákon neustanovuje inak, poisťovateľ nie je povinný  poskytnúť poistné plnenie, ak poistník v čase podania návrhu na uzavretie poistnej zmluvy vedel alebo mohol vedieť, že poistná udalosť už nastala a poisťovateľ nemá právo na poistné,  ak v čase podania návrhu na uzavretie poistnej zmluvy vedel alebo mohol vedieť, že poistná udalosť nemôže nastať.

§ 7

Forma právnych úkonov

(1) Poistná zmluva, jej prípadné zmeny ako aj právne úkony s následkom zrušenia poistnej zmluvy musia mať písomnú formu, s výnimkou prípadov, keď zakladá súkromné poistenie s poistnou dobou kratšou ako jeden rok (krátkodobé poistenie) a s výnimkou prípadov uzavretia poistnej zmluvy formou obchodu na diaľku; v tom prípade vydá poisťovateľ poistníkovi písomné potvrdenie o uzavretí poistnej zmluvy. Ostatné právne úkony týkajúce sa súkromného poistenia musia mať písomnú formu, ak ďalej nie je ustanovené inak alebo ak v poistnej zmluve nie je dohodnuté inak.

(2) Každá zmluvná strana musí obdržať aspoň jedno písomné vyhotovenie poistnej zmluvy; to platí i pre zmenu poistnej zmluvy a jej zrušenie dohodou, ak tento zákon neustanovuje inak.

(3) Písomnosti podľa odseku1 sa považujú za doručené dňom, keď ich adresát prijal, odmietol prijať, alebo dňom, keď ich pošta vrátila ako nedoručené, ak tento zákon neustanovuje inak.

§ 8

Poistka

(1) Poisťovateľ vydá poistníkovi poistku ako písomné potvrdenie o uzavretí poistnej zmluvy, ak poistná zmluva neustanovuje, že je zároveň aj potvrdením o uzatvorení zmluvy. Poisťovateľ je povinný vydať poistníkovi poistku, ak nebola poistná zmluva uzavretá  v písomnej forme.

(2) Ak poistná zmluva nebola uzavretá v písomnej forme, poistka musí obsahovať najmä číslo poistnej zmluvy, náležitosti uvedené v § 4 ods.1 a 2  a prípadné odchýlky od poistných podmienok, ak  boli dohodnuté. V ostatných prípadoch musí poistka obsahovať najmä určenie zmluvných strán, poistné riziko, poistnú dobu a poistné   obdobie.

(3) V prípade, ak dôjde k strate, poškodeniu alebo zničeniu poistky, vydá poisťovateľ   na žiadosť a náklady poistníka druhopis poistky. Ak podľa poistnej zmluvy vzniká povinnosť predložiť  pri uplatnení práva na poistné plnenie poistku, môže poisťovateľ požadovať, aby sa pôvodná poistka pred vydaním druhopisu umorila.

§ 9

Premlčanie

Právo na poistné plnenie  sa premlčí najneskôr za tri roky a ak ide o životné poistenie za päť rokov; premlčacia doba práva na poistné plnenie začína plynúť   za rok po poistnej udalosti. To platí i v prípade, keď  poškodenému vznikol priamy nárok na poistné plnenie voči poisťovateľovi alebo v prípade, ak poistený žiada od poisťovateľa poistné plnenie na úhradu sumy, ktorú poskytol poškodenému ako náhradu škody, za ktorú poškodenému zodpovedá.

§ 10

Súkromné poistenie cudzieho poistného rizika

(1) Poistník môže uzavrieť poistnú zmluvu na poistné riziko poisteného, ktorý je osobou odlišnou od poistníka ( ďalej len „poistenie cudzieho poistného rizika“).

(2) Poistník je povinný oboznámiť poisteného s obsahom poistnej zmluvy týkajúcej  sa poistenia jeho poistného rizika. 

(3) Právo na poistné plnenie môže poistník uplatniť len vtedy, ak preukáže splnenie povinností podľa odseku 2 a ak preukáže, že mu zo strany poisteného  bol daný súhlas  k prijatiu poistného plnenia.

(4) Ak zomrie alebo zanikne bez právneho nástupcu poistník, ktorý uzavrel súkromné poistenie cudzieho poistného rizika, vstupuje poistený do tohto súkromného poistenia namiesto poistníka, a to dňom smrti poistníka alebo jeho zániku bez právneho nástupcu, ak poistná zmluva neustanovuje inak.

§ 11

Súkromné poistenie v prospech tretej osoby

Poistnú zmluvu možno uzavrieť i v prospech tretej osoby. V takomto prípade sa  primerane použijú ustanovenia osobitného predpisu .5) Súhlas tretej osoby môže byť prejavený i dodatočne, pri uplatnení práva na poistné plnenie.

Poistné

§ 12

(1) Právo poisťovateľa  na poistné vznikne dňom uzavretia poistnej zmluvy alebo dňom dohodnutým v poistnej zmluve ako deň začiatku súkromného poistenia, ak tento zákon neustanovuje inak.

(2) Ak nebolo dohodnuté inak, je bežné poistné splatné prvým  dňom poistného obdobia  a jednorázové poistné  dňom začiatku poistnej doby.

§ 13

(1) Poisťovateľ má právo  na poistné za dobu do zániku súkromného poistenia, ak tento zákon neustanovuje inak, alebo ak v poistnej zmluve nebolo dohodnuté inak.

(2) V prípade, ak nastala poistná udalosť, v dôsledku ktorej súkromné poistenie zaniklo, patrí poisťovateľovi poistné do konca poistného obdobia, v ktorom poistná udalosť vznikla; jednorázové poistné v takom prípade patrí poisťovateľovi za celú poistnú dobu, ak v tomto zákone nie je ustanovené inak alebo ak v poistných podmienkach nebolo určené inak.

(3) Poistné podmienky môžu určiť podmienky, na základe ktorých má poisťovateľ právo v súvislosti so zmenou podmienok rozhodujúcich pre určenie výšky poistného, s výnimkou zmeny veku a zdravotného stavu v poistení osôb, inak upraviť výšku bežného poistného na ďalšie poistné obdobie. Poisťovateľ je povinný novo určenú výšku poistného oznámiť poistníkovi najneskôr v lehote dvoch mesiacov pred splatnosťou poistného za poistné obdobie, v ktorom  sa má výška poistného zmeniť, ak tento zákon neustanovuje inak.

(4) Ak poistník so zmenou výšky poistného podľa odseku 3 nesúhlasí, musí svoj nesúhlas poisťovateľovi oznámiť do jedného mesiaca odo dňa, kedy sa o navrhovanej zmene výšky poistného dozvedel; dňom doručenia nesúhlasu poisťovateľovi začína plynúť jednomesačná lehota, jej uplynutím súkromné poistenie zanikne ak nebolo v poistnej zmluve alebo v  poistných podmienkach dohodnuté inak. Poisťovateľ je povinný   v oznámení o novej výške poistného na túto skutočnosť poistníka upozorniť.

(5) Poisťovateľ je oprávnený započítať v rámci poistného plnenia, s výnimkou poistného plnenia z povinného poistenia  a s výnimkou poistného plnenia z poistenia zodpovednosti za škodu, dlžné poistné a iné splatné pohľadávky vyplývajúce  z poistnej zmluvy.

(6) Poisťovateľ je povinný prijať splatné poistné a iné splatné pohľadávky vyplývajúce z poistnej zmluvy, aj od záložného veriteľa poistníka , alebo od poisteného, prípadne od oprávnenej osoby.

Ďalšie práva a povinnosti účastníkov
súkromného poistenia

§ 14

		(1) Poistník a poistený sú povinní pravdivo a úplne odpovedať na všetky písomné otázky poisťovateľa týkajúce sa uzatváraného súkromného poistenia. To platí i v prípade, ak ide o zmenu tohto poistenia. 

(2) Poistník  je povinný bez zbytočného odkladu poisťovateľovi oznámiť, že nastala poistná udalosť, podať pravdivé vysvetlenie o vzniku a rozsahu následkov tejto udalosti, predložiť k tomu potrebné doklady a postupovať spôsobom dohodnutým v poistných podmienkach. V prípade, ak poistník nie je súčasne poisteným, túto povinnosť má poistený; ak je poistnou udalosťou smrť poisteného a v poistnej zmluve bola poistníkom určená obmyslená osoba,  má túto povinnosť táto osoba a ak takej osoby niet, osoba podľa § 53 ods. 2 a 3.

(3) S výnimkou prípadov ustanovených v tomto alebo v osobitnom zákone oprávnená osoba nemá právo na poistné plnenie, ak poistnú udalosť spôsobil úmyselne účastník poistenia, alebo na jeho podnet iná osoba .

§ 15

(1) Poistník je povinný bez zbytočného odkladu oznámiť poisťovateľovi zmenu alebo zánik poistného rizika. V prípade poistenia cudzieho poistného rizika má túto povinnosť poistený.

(2)  V prípade, ak sa  počas poistnej doby  poistné riziko podstatne zníži, je poistník oprávnený navrhnúť zmenu poistnej zmluvy  s účinnosťou odo dňa, kedy poistník takúto zmenu navrhol. Poisťovateľ je povinný sa k tomuto návrhu vyjadriť do jedného mesiaca odo dňa doručenia  takého návrhu.

(3)  V prípade, že sa počas poistnej doby poistné riziko podstatne zvýši tak, že ak by v tomto rozsahu existovalo už pri uzavretí poistnej zmluvy, poisťovateľ by zmluvu uzavrel za iných podmienok, vzniká poisťovateľovi právo do jedného mesiaca odo dňa, keď sa dozvedel o zvýšení poistného rizika navrhnúť zmenu poistnej zmluvy s účinnosťou odo dňa, kedy sa poistné riziko zvýšilo. Poistník je povinný sa k tomuto vyjadriť do jedného mesiaca  odo dňa  doručenia návrhu zmeny poistnej zmluvy, ak nebolo dohodnuté inak.

(4) Ak poistník nesúhlasí so zmenou poistnej zmluvy alebo ak sa k tejto zmene nevyjadrí v lehote podľa odseku 3, má poisťovateľ právo poistnú zmluvu  vypovedať, a to v lehote do dvoch mesiacov odo dňa, keď mu bol doručený nesúhlas poistníka  so zmenou poistnej zmluvy alebo odo dňa, keď uplynula lehota na vyjadrenie poistníka podľa odseku 3. V takom prípade súkromné poistenie zanikne uplynutím ôsmich dní odo dňa doručenia výpovede poistníkovi.

(5)  V prípade, ak sa počas poistnej doby poistné riziko podstatne zvýši tak, že ak by v tomto rozsahu existovalo už  pri uzavretí poistnej zmluvy poisťovateľ by poistnú zmluvu neuzavrel, má právo poistnú zmluvu vypovedať, a to v lehote jedného mesiaca odo dňa, keď sa dozvedel o zvýšení poistného rizika. V takomto prípade súkromné poistenie zanikne uplynutím ôsmich dní odo dňa doručenia výpovede poistníkovi.

(6) Ak poisťovateľ v ustanovenej lehote poistnú zmluvu nevypovie a ani nepredloží návrh na jej zmenu, nemôže sa dodatočne dovolávať dôsledkov zvýšenia poistného rizika, ak v poistných podmienkach nie je určené inak.

(7) Ustanovenia odsekov 2 až 5 sa nepoužijú  pri poistení osôb . 

§ 16

 (1) Právo na poistné plnenie má, pokiaľ tento zákon neustanovuje inak, alebo v poistných podmienkach nie je určené inak, poistený na ktorého majetok, život alebo zdravie sa poistenie vzťahuje.
 
 (2) Poisťovateľ je povinný po oznámení udalosti s ktorou je spojená požiadavka na poistné plnenie,  bez zbytočného odkladu začať vyšetrovanie potrebné na zistenie rozsahu jeho povinnosti plniť.

(3) Poistné plnenie je splatné  do 15 dní  po ukončení vyšetrovania podľa odseku 1. Vyšetrovanie je ukončené oznámením  poisťovateľa o jeho výsledkoch oprávnenej osobe.

(4) Ak tento zákon neustanovuje inak, je poisťovateľ povinný ukončiť vyšetrovanie do troch mesiacov odo dňa, keď mu bola udalosť podľa odseku 1 oznámená. Ak v tejto lehote nemôže z objektívnych dôvodov vyšetrovanie ukončiť, je povinný oznámiť osobe, ktorej vzniklo alebo má vzniknúť právo na poistné plnenie, dôvody, pre ktoré nie je možné vyšetrovanie ukončiť a poskytnúť jej na základe jej žiadosti primeranú zálohu, v prípade, ak je preukázaný právny základ poistného plnenia. Lehotu troch mesiacov je možné dohodou predlžiť. Táto lehota neplynie po dobu, kedy je vyšetrovanie znemožnené alebo sťažené zavinením poistníka, poisteného, alebo oprávnenej osoby.

(5) Ak dôjde k vzniku alebo zvýšeniu nákladov vyšetrovania v dôsledku porušenia povinnosti účastníkov súkromného poistenia, poisťovateľ má právo na primeranú náhradu nákladov od toho, kto povinnosť porušil

§ 17

Následky porušenia povinností

(1) Ak pri uzatváraní súkromného poistenia alebo  pri jeho zmene,  poistník alebo poistený porušil povinnosti podľa tohto zákona alebo podľa poistnej zmluvy a v dôsledku toho došlo k určeniu nižšieho poistného, môže poisťovateľ poistné plnenie primerane znížiť, ak tento zákon neustanovuje inak.

(2) Ak  má porušenie povinností podľa tohto zákona alebo podľa poistnej zmluvy alebo podľa poistných podmienok podstatný vplyv na vznik poistnej udalosti, jej priebeh alebo na zväčšenie rozsahu jej následkov alebo na zistenie a určenie výšky poistného plnenia, môže poisťovateľ poistné plnenie primerane  znížiť, ak tento zákon neustanovuje inak.

(3) V prípade, ak nebola splnená povinnosť oznámiť zvýšenie poistného rizika a poisťovateľ vypovedal poistnú zmluvu na základe  svojho vlastného zistenia, patrí mu poistné až do konca poistného obdobia, v ktorom došlo k zániku súkromného poistenia; jednorázové poistné patrí v tomto prípade poisťovateľovi celé.

(4) Ak poistený následkom požitia návykových látok, alebo prípravkov obsahujúcich návykové látky, porušil povinnosti podľa tohto zákona a toto porušenie podstatne prispelo ku vzniku poistnej udalosti alebo k zväčšeniu rozsahu jej následkov, je poisťovateľ oprávnený plnenie z poistnej zmluvy primerane znížiť. 

§ 18

Prerušenie  súkromného poistenia

(1) Súkromné poistenie môže byť počas poistnej doby prerušené; počas prerušenia poistník nie je povinný platiť poistné a oprávnená osoba  nemá právo na plnenie z udalostí, ktoré nastali počas prerušenia, aj keby inak  boli poistnými udalosťami.

 (2) V poistných podmienkach možno určiť bližšie  podmienky, za ktorých môže byť súkromné poistenie  prerušené.

(3) Doba prerušenia súkromného poistenia sa započítava do poistnej doby, ak nie je v poistných podmienkach určené inak.

(4) Povinné poistenie nie je možné prerušiť, ak existujú zákonom ustanovené podmienky jeho trvania .

	(5) Prerušenie poistenia môže byť ukončené iba na základe dohody poisťovateľa a poistníka, ak v poistných podmienkach  nebolo určené inak.

           Druhý diel

                                                  Zánik súkromného  poistenia

          § 19
 
            Uplynutie poistnej doby

(1)	Súkromné poistenie zaniká uplynutím poistnej doby. 

(2) V prípade súkromného poistenia dohodnutého na dobu určitú, je možné v poistnej zmluve dohodnúť, že uplynutím doby, na ktorú bolo súkromné poistenie dohodnuté toto nezaniká, ak poisťovateľ alebo poistník najmenej šesť týždňov pred uplynutím tejto doby neoznámi druhej strane, že na ďalšom trvaní súkromného poistenia nemá záujem. Ak súkromné poistenie nezanikne, predlžuje sa za rovnakých podmienok a na rovnakú dobu, na ktorú bolo dohodnuté, ak nie je  v poistnej zmluve dohodnuté inak.
         § 20

         Nezaplatenie poistného

           (1) Ak tento zákon neustanovuje inak, súkromné poistenie zaniká dňom po márnom uplynutí lehoty určenej poisťovateľom vo výzve na zaplatenie dlžného poistného alebo jeho časti doručenej poistníkovi; táto lehota nesmie byť kratšia ako jeden mesiac.  Výzva musí obsahovať    upozornenie  na   zánik    súkromného    poistenia   v prípade   nezaplatenia dlžného poistného po márnom uplynutí lehoty určenej vo výzve;  to platí i v prípade , ak bola zaplatená len časť poistného. 

            (2) Určenú lehotu je možné pred jej uplynutím dohodou predĺžiť.

§ 21

Dohoda

Poisťovateľ a poistník sa môžu dohodnúť na zániku súkromného poistenia. V tejto dohode musí byť presne určený okamih zániku  a  spôsob vzájomného vyporiadania záväzkov.

§ 22

Výpoveď

(1) Ak je dohodnuté súkromné poistenie s bežným poistným, zaniká toto poistenie výpoveďou poisťovateľa alebo poistníka ku  koncu poistného obdobia; výpoveď musí byť doručená aspoň šesť týždňov pred uplynutím poistného obdobia.

(2) Poisťovateľ, a poistník sa môžu dohodnúť, že  súkromné poistenie môže vypovedať každý z nich do dvoch mesiacov odo dňa  uzatvorenia  poistnej zmluvy. Dňom doručenia výpovede začína plynúť osemdňová výpovedná lehota; jej uplynutím súkromné poistenie zaniká.

(3) Poisťovateľ alebo poistník môžu súkromné poistenie vypovedať do troch mesiacov odo dňa doručenia oznámenia  o vzniku poistnej udalosti. Dňom doručenia výpovede začína plynúť jednomesačná výpovedná lehota; jej uplynutím súkromné poistenie zaniká. 

(4) Poistník môže súkromné poistenie vypovedať do troch mesiacov od doručenia oznámenia o prevode poistného kmeňa6)  alebo jeho časti podľa osobitného predisu.7) Dňom doručenia výpovede začína plynúť osemdňová výpovedná lehota; jej uplynutím súkromné poistenie zaniká.

(5) Poisťovateľ nemôže podľa odseku 1 a 3 vypovedať  životné poistenie.
§ 23

Odstúpenie

(1) Ak poistník alebo poistený  pri uzatváraní poistnej zmluvy  úmyselne alebo z nedbanlivosti nepravdivo alebo neúplne odpovie  na písomné otázky poisťovateľa, týkajúce sa súkromného poistenia, ktoré má byť uzavreté, má poisťovateľ právo od poistnej zmluvy odstúpiť, v prípade, ak by pri pravdivom a úplnom zodpovedaní otázok takúto poistnú zmluvu neuzavrel. Toto právo môže poisťovateľ uplatniť  do troch mesiacov odo dňa, keď takúto skutočnosť zistil, inak toto právo zaniká. To platí obdobne v prípade zmeny poistnej zmluvy.

(2) Právo odstúpiť od poistnej zmluvy za rovnakých podmienok ako poisťovateľ má i poistník, ak mu poisťovateľ nepravdivo alebo neúplne odpovedal na  písomné otázky týkajúce sa  súkromného poistenia, ktoré má byť uzavreté.

(3) Odstúpením od poistnej zmluvy sa zmluva ruší od začiatku. Poisťovateľ je povinný bez zbytočného odkladu, najneskôr  v lehote do 30 dní odo dňa doručenia oznámenia o odstúpení od poistnej zmluvy, vrátiť zaplatené poistné, po odpočítaní toho, čo už  plnil. V prípade odstúpenia  zo strany poisťovateľa, sa od zaplateného poistného odpočítajú i náklady spojené so vznikom a správou súkromného poistenia. Poistník, je v rovnakej dobe ako poisťovateľ povinný vrátiť poisťovateľovi čiastku vyplateného poistného plnenia, ktorá presahuje výšku zaplateného poistného. V prípade, že poistné plnenie prijal poistený, ktorý nie je súčasne poistníkom, prípadne iná oprávnená osoba, je povinný toto poistné plnenie vrátiť poistníkovi.

 (4)  V prípade, ak ide o poistnú zmluvu uzavretú formou obchodu na diaľku,  má poistník právo odstúpiť od poistnej zmluvy bez uvedenia dôvodu v lehote  14 dní odo dňa uzatvorenia poistnej zmluvy alebo odo dňa, kedy mu boli oznámené poistné podmienky, ak k tomuto oznámeniu dôjde na jeho žiadosť po uzavretí poistnej zmluvy; v prípade, ak ide o životné poistenie je poistník oprávnený bez uvedenia dôvodu odstúpiť od poistnej zmluvy v lehote 30 dní odo dňa, keď mu boli oznámené poistné podmienky, ak k tomuto oznámeniu dôjde na jeho žiadosť po uzavretí poistnej zmluvy.

(5) Ustanovenie odseku 4 sa nepoužije na poistné zmluvy patriace do poistenia pomoci osobám v núdzi počas cestovania alebo pobytu mimo miesta svojho  obvyklého  pobytu, vrátane poistenia finančných strát bezprostredne súvisiacich s cestovaním, ak bolo v týchto poistných zmluvách dohodnuté poistenie na dobu kratšiu ako jeden mesiac.

(6) Poisťovateľ je povinný bez zbytočného odkladu, najneskôr do 30 dní odo dňa odstúpenia od poistnej zmluvy podľa odseku 4, vrátiť poistníkovi zaplatené poistné, od ktorého sa odpočíta to, čo už zo súkromného poistenia plnil, a poistník alebo poistený, ktorý súčasne nie je poistníkom, prípadne oprávnená osoba  je v rovnakom čase povinný vrátiť poisťovateľovi sumu vyplateného poistného plnenia, ktorá presahuje výšku zaplateného poistného. V prípade, že poistné plnenie prijal poistený, ktorý nie je súčasne poistníkom, prípadne iná oprávnená osoba, je povinný toto poistné plnenie vrátiť poistníkovi.
§ 24

Odmietnutie poistného plnenia

(1) Ak tento zákon neustanovuje inak, môže poisťovateľ poistné plnenie  odmietnuť, v prípade, ak
a) sa pri vyšetrovaní poistnej udalosti dozvedel skutočnosti, ktoré nemohol zistiť  pri uzatváraní súkromného poistenia alebo jeho zmene,  v dôsledku úmyselne alebo z nedbalosti nepravdivo alebo neúplne zodpovedaných písomných otázok poistníkom alebo poisteným a ak by pri znalosti týchto skutočností  poistnú  zmluvu neuzavrel alebo ju uzavrel za iných podmienok, alebo
b) oprávnená osoba uvedie  pri uplatňovaní práva na plnenie z poistenia vedome nepravdivé alebo hrubo skreslené údaje týkajúce sa rozsahu poistnej udalosti alebo podstatné údaje týkajúce sa  tejto udalosti zamlčí.

(2) Dňom doručenia oznámenia poisťovateľa  oprávnenej osobe o  odmietnutí poistného plnenia z dôvodov podľa odseku 1 súkromné poistenie zanikne.

§ 25

Iné dôvody zániku súkromného poistenia

Súkromné poistenie zaniká dňom, kedy zaniklo poistné riziko alebo poistená vec alebo iná majetková hodnota alebo dňom, kedy došlo k smrti poistenej fyzickej osoby alebo zániku poistenej právnickej osoby bez právneho nástupcu, ak tento zákon alebo poistná zmluva neustanovuje inak.

DRUHÁ HLAVA

       ŚKODOVÉ POISTENIE A  OBNOSOVÉ  POISTENIE

                                           Prvý diel

Všeobecné ustanovenia o škodovom poistení

                                              § 26

                                Základné ustanovenie

V prípade poistnej udalosti  je poisťovateľ povinný poskytnúť   náhradu škody v rozsahu dohodnutom poistnou zmluvou a poistnými podmienkami, ak tento zákon neustanovuje inak.

                                            § 27

                Zmena vlastníctva poisteného majetku

(1) Ak nebolo v poistných podmienkach určené inak, súkromné poistenie, ktoré sa vzťahuje na majetok, zaniká dňom, kedy došlo k zmene vlastníctva alebo spoluvlastníctva tohto majetku.

(2) Ak  vlastnícke alebo spoluvlastnícke právo k nehnuteľnému majetku vzniká  vkladom do katastra nehnuteľností, súkromné poistenie zaniká dňom nadobudnutia právoplatnosti  rozhodnutia o povolení vkladu vlastníckeho práva  nového vlastníka alebo nového spoluvlastníka,  do katastra nehnuteľností, ak nebolo dohodnuté, že poistenie zmenou vlastníka alebo spoluvlastníka nezaniká  ale trvá ďalej.

(3) Ak v poistných podmienkach bolo určené,  že súkromné poistenie, ktoré sa vzťahuje na majetok nezaniká zmenou vlastníctva alebo spoluvlastníctva tohto majetku, ku ktorému došlo v dobe trvania súkromného poistenia, musí byť v poistných podmienkach súčasne určené, za akých podmienok toto poistenie naďalej trvá, a upravený spôsob prechodu práv a povinností z  poistenia. V prípade, ak tieto podmienky nie sú v poistnej zmluve ustanovené, zmenou vlastníctva alebo spoluvlastníctva poisteného majetku súkromné poistenie zaniká.

§ 28

Hranice poistného plnenia

(1) Ak tento zákon neustanovuje inak alebo v poistnej zmluve nie je dohodnuté inak, je poistné plnenie poisťovateľa obmedzené hornou hranicou. Horná hranica sa určí poistnou sumou alebo limitom poistného plnenia.

(2) V prípade súkromného poistenia majetku, ktorého poistnú hodnotu v čase uzatvorenia poistnej zmluvy  je možné určiť, je horná hranica poistného plnenia  určená poistnou sumou. Poistná suma sa na návrh poistníka   určí v poistnej zmluve tak, aby zodpovedala poistnej hodnote poisteného majetku v čase uzatvorenia poistnej zmluvy. Poisťovateľ je oprávnený pri uzavretí poistnej zmluvy preskúmať hodnotu poisteného majetku.

(3) V prípade, ak v čase uzatvorenia poistnej zmluvy nie je možné určiť poistnú hodnotu, určí sa, na návrh poistníka, horná hranica poistného plnenia limitom poistného plnenia. Limit poistného plnenia sa v poistnej zmluve určí i v prípade, ak sa súkromné poistenie vzťahuje iba na časť hodnoty poisteného majetku podľa odseku 2 ( zlomkové poistenie). Hornú hranicu poistného plnenia je možné určiť limitom poistného plnenia i v prípade podľa odseku 2, ak tomu  zodpovedá poistný záujem.

(4) V poistnej zmluve alebo v poistných podmienkach možno určiť, že poisťovateľ neposkytne poistné plnenie, ak výška škody nepresiahne hranicu určenú v poistnej zmluve( franšíza). Možno tiež dohodnúť, že oprávnená osoba sa  bude podieľať na úhrade vzniknutej škody spôsobom dohodnutým v poistnej zmluve (spoluúčasť).

(5) Horná hranica poistného plnenia sa vzťahuje na jednu poistnú udalosť, ak v poistnej zmluve alebo v poistných podmienkach nie je určené inak.

§ 29

Množné poistenie

V prípade, ak sa jedno alebo viac zmluvných poistení vzťahuje na to isté poistné riziko poistené pre rovnaké obdobie, vzniká množné poistenie. Množné poistenie môže vzniknúť ako
a) spolupoistenie, ktoré vzniká uzavretím poistnej zmluvy medzi poistníkom a viacerými poisťovateľmi zastúpenými hlavným poisťovateľom, a to za jediné poistné,
b) súbežné poistenie, ak súhrn poistných súm nepresahuje poistnú hodnotu poisteného majetku alebo súhrn limitu poistného plnenia nepresiahne najvyššiu možnú  výšku vzniknutej škody alebo
c) viacnásobné poistenie, ak súhrn poistných súm presahuje poistnú hodnotu poisteného majetku alebo súhrn limitov poistného plnenia presiahne najvyššiu možnú výšku vzniknutej škody.

§ 30
 
                                            Spolupoistenie

(1) V prípade spolupoistenia v poistnej zmluve musí byť uvedené, kto je hlavným poisťovateľom.

(2) Hlavný poisťovateľ spravuje spolupoistenie, najmä určuje poistné podmienky  a výšku poistného, prijíma poistné, preberá od  poisteného oznámenie o poistnej udalosti, vedie vyšetrovanie nevyhnutné k zisteniu  rozsahu povinností poisťovateľov poskytnúť poistné plnenie. Hlavný poisťovateľ v tomto rozsahu koná menom ostatných poisťovateľov. Spôsob príjmu poistného je možné dohodnúť i inak.

(3) V spolupoistení je dohodnutá  výška podielov jednotlivých poisťovateľov na právach a záväzkoch vyplývajúcich zo spolupoistenia.

(4)  Oprávnená osoba má právo na poistné plnenie v celej výške voči hlavnému poisťovateľovi. Poisťovatelia sa medzi sebou vzájomne vyporiadajú v pomere  svojich podielov podľa odseku 3, ak nebolo dohodnuté inak.

(5) Záväzky zo súkromného poistenia, vyplývajúce zo spolupoistenia, musia byť v prípade likvidácie poisťovateľa splnené rovnako ako záväzky vyplývajúce z iných zmluvných poistení dohodnutých týmto poisťovateľom.

(6)  V rámci spolupoistenia môže byť poistná zmluva uzavretá medzi poistníkom a viacerými poisťovateľmi, ktorí uzavreli vzájomnú dohodu o spoločnom postupe pri súkromnom poistení určitých poistných rizík a to menom a na účet všetkých poisťovateĺov. Táto dohoda o spoločnom postupe môže poveriť plnením povinností ustanovených týmto zákonom hlavnému poisťovateľovi spoločný orgán, zriadený za týmto účelom  (poisťovací pool).

(7) Od ustanovení tohto paragrafu nie je možné sa odchýliť v poistnej zmluve  ani v poistných podmienkach a to ani v prípade, ak sa niektorý poisťovateľ  zúčastní spolupoistenia prostredníctvom obchodnej siete založenej v mieste sídla poisťovateľa alebo jeho pobočky, ktorá sa nachádza v inom členskom štáte ako je členský štát sídla  hlavného poisťovateľa alebo ak sa poistné riziko nachádza v inom členskom štáte ako v Slovenskej republike.

(8) Postup podľa odseku 2 až 6 nesmie byť v rozpore s pravidlami hospodárskej súťaže.8) 

§ 31

Viacnásobné poistenie

(1) V prípade, ak vznikne viacnásobné poistenie, je poistník  povinný to oznámiť každému poisťovateľovi, uviesť ostatných poisťovateľov a poistné sumy alebo limity poistného plnenia dohodnuté v ostatných poistných zmluvách, hneď ako sa dozvie o vzniku viacnásobného poistenia.

(2) V prípade viacnásobného poistenia, je poisťovateľ, ktorý obdrží oznámenie o vzniku poistnej udalosti ako prvý, povinný poskytnúť poistné plnenie za celú škodu, najviac však do výšky poistnej sumy alebo limitu poistného plnenia dohodnutého poistnou zmluvou, ktorou je viazaný, a informovať o poskytnutí poistného plnenia ostatných poisťovateľov, o ktorých má vedomosť.

(3) Poisťovatelia sú povinní sa vyporiadať medzi sebou, bez zbytočného odkladu, v pomere, v akom sú poistné sumy alebo limity poistného plnenia dohodnuté v poistnej zmluve, ktorou sú viazaní.

(4)  V prípade, ak pre niektoré súkromné poistenie platí právo iného štátu ako Slovenskej republiky, môže poisťovateľ, ktorý je týmto právom viazaný, uplatňovať  nárok na vyporiadanie podľa odseku 3 len vtedy, ak je sám podľa tohto práva povinný na takého vyporiadanie.

(5) Ak nastala poistná udalosť, nemôže poisťovateľ v neprospech ostatných poisťovateľov  zmeniť alebo zrušiť žiadne súkromné poistenie, ktoré dohodol a ktoré patrí do viacnásobného poistenia, až kým nedôjde k vyporiadaniu podľa odseku 3 z tejto poistnej udalosti.

§ 32

Zachraňovacie náklady

(1)  Poistník a poistený je povinný snažiť sa o odvrátenie vzniku hroziacej poistnej udalosti a v prípade jej vzniku o zmiernenie jej následkov, pritom je povinný dodržiavať pokyny poisťovateľov; ak to okolnosti umožňujú je povinný pokyny poisťovateľa si vyžiadať. 

(2)  Ak poruší poistník  alebo poistený povinnosti podľa odseku 1 úmyselne, nie je poisťovateľ povinný poskytnúť poistné plnenie. V prípade porušenia povinností hrubou nedbanlivosťou  je poisťovateľ povinný plniť len do výšky škody, ktorá by bola vznikla, ak by poistník alebo poistený  dodržal pokyny poisťovateľa.

(3) Hrubou nedbanlivosťou sa pre účely tohto zákona rozumie konanie pri ktorom poistník alebo poistený vedel alebo vedieť musel, že nastane poistná udalosť, alebo  sa zväčší jej rozsah.

(4) Zachraňovacími nákladmi sa rozumejú účelne vynaložené náklady, ktoré poistník 
a) vynaložil na odvrátenie vzniku bezprostredne hroziacej poistnej udalosti,
b) vynaložil na zmiernenie následkov už vzniknutej poistnej udalosti,
c) bol povinný vynaložiť z hygienických, ekologických alebo bezpečnostných dôvodov pri uprataní poškodeného poisteného majetku alebo jeho zbytkov v zmysle príslušných právnych predpisov.

(2) Poistník má voči poisťovateľovi právo na náhradu zachraňovacích nákladov a na náhradu škody, ktorú utrpel v súvislosti s činnosťou uvedenou v odseku 4.

(3) Výška náhrady zachraňovacích nákladov  môže byť v poistnej zmluve obmedzená s výnimkou nákladov, ktoré boli vynaložené na záchranu života alebo zdravia osôb. Zachraňovacie náklady, ktoré poistník vynaložil so súhlasom poisťovateľa a ktoré by inak nebol povinný vykonať, je poisťovateľ povinný uhradiť bez obmedzenia.

(4)  Ak zachraňovacie náklady vynaložil poistený alebo iná osoba, nad rámec povinností ustanovených osobitným predpisom 9) má voči  poisťovateľovi rovnaké právo na ich náhradu ako poistník.

(5) Poistnú sumu alebo limit poistného plnenia nemožno znížiť o výšku zachraňovacích nákladov ani o výšku náhrady škody.

§ 33

Prechod práv na poisťovateľa

(1) Ak  v súvislosti s hroziacou alebo vzniknutou poistnou udalosťou vzniklo oprávnenej osobe, poistenému alebo osobe, ktorá vynaložila zachraňovacie náklady voči inému právo na náhradu škody alebo iné obdobné právo, prechádza vyplatením poistného plnenia alebo náhrady zachraňovacích nákladov, toto právo na poisťovateľa, a to až do výšky súm, ktoré poisťovateľ zo súkromného poistenia oprávnenej osobe, poistenému alebo osobe, ktorá vynaložila zachraňovacie náklady, vyplatil.

(2) Ak na poisťovateľa prešlo právo podľa odseku 1, platí pri jeho uplatňovaní ustanovenie osobitného predpisu 10) primerane.    
       
(3) Na poisťovateľa neprechádzajú práva uvedené v odseku 1 voči osobám, ktoré s  poisteným, oprávnenou osobou alebo osobou, ktorá vynaložila zachraňovacie náklady žijú v spoločnej domácnosti alebo ktoré sú na ne odkázaní výživou. To neplatí, ak tieto osoby spôsobili poistnú udalosť alebo jej hrozbu úmyselne.

(4) Oprávnená osoba, poistený alebo osoba, ktorá vynaložila zachraňovacie náklady, je povinná postupovať tak, aby poisťovateľ mohol voči inému uplatniť právo na náhradu škody alebo iné obdobné právo, ktoré jej vzniklo v súvislosti s poistnou udalosťou, alebo jej hrozbou.

(5)  Ak sa oprávnená osoba, poistený alebo osoba, ktorá vynaložila zachraňovacie náklady vzdala svojho práva na náhradu škody alebo iného obdobného práva  alebo toto právo včas neuplatnila alebo inak zmarila prechod svojich nárokov na poisťovateľa, má poisťovateľ právo poistné plnenie znížiť až do výšky súm, ktoré by inak mohol získať, ak tento zákon neustanovuje inak.

(6) Ak sa poisťovateľ dozvie o skutočnostiach uvedených v odseku 5 až po výplate poistného plnenia, má  právo na vrátenie poistného plnenia až do výšky súm, ktoré by inak mohol získať.

                                               Druhý diel

         Všeobecné ustanovenia o obnosovom poistení

                                                              § 34

Základné ustanovenia

(1) V prípade poistnej udalosti je poisťovateľ povinný poskytnúť jednorázové alebo opakované poistné plnenie v rozsahu určenom poistnou zmluvou.

(2) Základom na určenie výšky poistného a na výpočet poistného plnenia je suma určená poistníkom v poistnej zmluve, ktorá má byť v prípade vzniku poistnej udalosti poisťovateľom vyplatená ( poistná suma) alebo výška a periodicita vyplácania dôchodku.

                                                             § 35

                                   Právo na náhradu škody

Právom voči poisťovateľovi na poistné plnenie z obnosového poistenia  nie je dotknuté právo na náhradu škody ani iné právo voči tomu, kto za škodu zodpovedá.

§ 36

Poistná zmluva a právo na redukciu, odkupná hodnota alebo obnovenie súkromného poistenia

Ak tento zákon neustanovuje inak, môžu  poistné podmienky určiť, kedy z obnosového  poistenia vzniká právo na redukciu poistnej sumy, na redukciu poistnej doby, na odkupnú hodnotu a na obnovenie podmienok súkromného poistenia po redukcii poistnej sumy, po znížení dôchodku alebo po redukcii poistnej doby.

TRETIA HLAVA

SÚKROMNÉ POISTENIE VECI A INÝCH MAJETKOVÝCH HODNÓT

Prvý diel

Všeobecné ustanovenia  o súkromnom poistení veci a iných majetkových hodnôt

Základné ustanovenia

§ 37

(1) Poistiť možno vec, súbor vecí alebo iné majetkové hodnoty vymedzené v poistnej zmluve.

(2) Súkromné poistenie veci alebo súboru vecí je možné dohodnúť len ako škodové poistenie. Súkromné poistenie iných majetkových hodnôt ako veci alebo súboru vecí možno dohodnúť ako škodové poistenie alebo poistenie obnosové. 

(3) Ak v poistnej zmluve nie je  dohodnuté inak, predstavuje poistnú hodnotu majetku jeho obvyklá cena 11) ktorú má majetok v čase, keď sa určuje jeho hodnota.

§ 38

(1) Ak je poistený súbor vecí a ak v poistnej zmluve nie je dohodnuté inak, vzťahuje sa súkromné poistenie na všetky veci, ktoré do súboru vecí patria v okamihu vzniku poistnej udalosti. Ustanovenie o poistnej zmluve a o limite poistného plnenia, o poistnej hodnote, o podpoistení a nadpoistení sa vzťahujú na celý poistený súbor.

(2) Ak sa súkromné poistenie vzťahuje na niekoľko poistených súborov vecí, určí  sa poistná suma alebo limit poistného plnenia na každý súbor samostatne.

§ 39

(1) V prípade, ak poistník, poistený alebo oprávnená osoba zistí po poistnej udalosti alebo po výplate poistného plnenia poisťovateľom, že sa našiel stratený alebo odcudzený majetok, ktorého sa poistná udalosť týka, je povinný túto skutočnosť bez zbytočného odkladu oznámiť poisťovateľovi.

(2) V poistných podmienkach  možno určiť, že na poisťovateľa prechádza vlastníctvo  nájdeného poisteného majetku, v prípade, ak v dôsledku vzniku poistnej udalosti na tomto majetku poisťovateľ už poskytol poistné plnenie. Ak na základe  dohody v poistnej zmluve  vlastníctvo k nájdenému poistenému majetku neprešlo na poisťovateľa, je poistený alebo iná oprávnená osoba povinná poistné plnenie poisťovateľovi vrátiť po odpočítaní primeraných nákladov, ktoré musela vynaložiť na opravu závad, vzniknutých v čase, keď bola zbavená možnosti s týmto majetkom nakladať.

(3) Oprávnená osoba je povinná počkať s opravou majetku  poškodeného poistnou udalosťou alebo s odstraňovaním  zvyškov majetku takto zničeného na pokyn poisťovateľa, najdlhšie však počas doby určenej v poistných podmienkach, pokiaľ nie je potrebné z bezpečnostných, hygienických, ekologických alebo iných závažných dôvodov s opravou majetku alebo s odstránením jeho zvyškov začať skôr.

§ 40

Nadpoistenie

(1) Ak poistná suma prevyšuje poistnú hodnotu poisteného majetku, môže poistník alebo poisťovateľ navrhnúť, aby bola poistná suma znížená pri súčasnom  pomernom znížení poistného s účinnosťou  na ďalšie poistné obdobie, nasledujúce po dohodnutí  tejto zmeny.

(2) Ak návrh na zníženie poistnej sumy nebude poisťovateľom prijatý  v lehote jedného mesiaca  odo dňa jeho obdržania, súkromné poistenie zaniká uplynutím posledného dňa tejto lehoty.

§ 41

Podpoistenie

Ak je poistná suma v čase vzniku poistnej udalosti nižšia ako poistná hodnota poisteného majetku, zníži poisťovateľ poistné plnenie v pomere, v akom je výška poistnej sumy ku skutočnej výške poistnej hodnoty poisteného majetku, ak nebolo v poistnej zmluve dohodnuté inak.

Druhý diel

Poistenie právnej ochrany

§ 42

(1) Poistnou zmluvou pri poistení právnej ochrany sa poisťovateľ zaväzuje uhradiť náklady poisteného spojené s uplatnením jeho práva v rozsahu vymedzenom v poistnej zmluve a poskytovať služby priamo spojené s týmto súkromným poistením v rozsahu dohodnutom v  poistnej zmluve. Poistenie právnej ochrany možno dohodnúť len ako poistenie škodové.

(2) Poisťovateľ nemôže obmedziť poisteného v práve výberu svojho právneho zástupcu pri jeho zastupovaní a pri ochrane a obhajobe jeho práv a záujmov.

(3) V prípade, ak poistenie právnej ochrany nie je predmetom samostatnej poistnej zmluvy, musí byť toto súkromné poistenie uvedené v samostatnej časti poistnej zmluvy uzatvorenej na viac poistných rizík (združená poistná zmluva), v ktorej sa vymedzí obsah a rozsah poistenia právnej ochrany a uvedie výška poistného za toto súkromné poistenie.

(4) Poisťovateľ je povinný zabezpečiť, aby

a) žiadny z jeho zamestnancov poverených vyporiadaním nárokov z poistenia právnej ochrany vrátane právneho poradenstva v tomto odvetví súkromného poistenia, nevykonával súčasne obdobnú činnosť v inom poistnom odvetví vykonávanom poisťovateľom, ktorý poistnú zmluvu o poistení právnej ochrany uzavrel; to platí aj pre činnosť vykonávanú pre iného poisťovateľa v inom poistnom odvetví neživotného poistenia, ak je tento iný poisťovateľ vo vzťahu k poisťovateľovi, ktorý poistnú zmluvu týkajúcu sa poistenia právnej ochrany uzavrel, osobou ovládanou, alebo ovládajúcou, alebo
b) vyporiadanie  nárokov z poistenia právnej ochrany  vykonávala osoba nezávislá na poisťovateľovi, ktorý poistnú zmluvu o poistení právnej ochrany uzavrel; ak táto osoba je vo vzťahu k poisťovateľovi, ktorý poistnú zmluvu o poistení právnej ochrany uzavrel osobou ovládanou alebo ovládajúcou, jej zamestnanci poverení vyporiadaním nárokov z poistenia právnej ochrany vrátane právneho poradenstva súvisiaceho s týmto vyporiadaním nesmú súčasne  vykonávať rovnakú alebo podobnú činnosť pre túto osobu, alebo  
           c) oprávnenej osobe vzniklo okamihom, kedy jej vzniklo voči poisťovateľovi právo na poistné plnenie, právo výberu svojho zástupcu na ochranu svojich práv.

(5) Poisťovateľ je povinný uzavrieť s poistníkom rozhodcovskú zmluvu podľa osobitného predpisu12) na riešenie sporov vyplývajúcich z poistenia právnej ochrany, ak ten, kto s poisťovateľom poistnú zmluvu uzaviera, pri uzavretí poistnej zmluvy o to požiada. V poistnej zmluve musí byť uvedené, že poistník má právo požiadať o uzavretie rozhodcovskej zmluvy; v prípade uzavretia rozhodcovskej zmluvy sa v poistnej zmluve  uvedie udaj o jej uzavretí. Ak pri riešení sporu dôjde k stretu záujmov alebo nezhodám pri urovnávaní sporu, je poisťovateľ povinný informovať poisteného o jeho práve riešiť spor rozhodcovským konaním.

(6)  Ustanovenia odsekov  2 až 5 sa nevzťahujú na
a) poistenie právnej ochrany, ktoré sa týka prevádzky námorných plavidiel alebo poistných nebezpečenstiev vznikajúcich v súvislosti s touto prevádzkou,
b) zastupovanie poisteného, ak je takáto činnosť súčasne vykonávaná vo vlastnom záujme poisťovateľa v rámci poistenia zodpovednosti za škodu,
c) poistenie právnej ochrany vykonávané poisťovateľom ako doplnkové poistenie k súkromnému poisteniu pomoci osobám v núdzi počas cestovania alebo pobytu mimo miesta svojho obvyklého  pobytu .

Tretí diel

Poistenie zodpovednosti za škodu

Všeobecné  ustanovenia 

§ 43

(1) Poistenie zodpovednosti za škodu možno dohodnúť len ako škodové poistenie.

(2) Poistenie zodpovednosti za škodu sa uzatvára pre prípad   zodpovednosti poisteného za škodu, ktorú spôsobil inému.

(3) Náhradu škody platí poisťovateľ poškodenému; poškodený však právo na poistné plnenie voči poisťovateľovi nemá, ak osobitný  predpis 13) neustanovuje inak, alebo ak poistná zmluva alebo  poistné podmienky neurčujú inak.

(4) Ak je dohodnuté poistenie zodpovednosti za škodu v súvislosti s vlastníctvom veci, toto súkromné poistenie zmenou vlastníka veci zaniká, ak osobitný  predpis  neustanovuje inak , alebo poistné  podmienky neurčujú inak. Ustanovenie § 27 ods. 2 sa použije primerane.

(5) Poisťovateľ je oprávnený zisťovať v súvislosti s vyšetrovaním škodovej udalosti týkajúcej sa poistenia zodpovednosti za škodu údaje o zdravotnom stave alebo o príčine smrti poškodeného. Ak sa nejedná o smrť poškodeného, je na zisťovanie zdravotného stavu poškodeného potrebný jeho súhlas. 14) Ustanovenie § 52 ods.1 o zisťovaní zdravotného stavu alebo príčiny smrti poisťovateľom sa použije primerane.

§ 44

(1) Z poistenia zodpovednosti za škodu má poistený právo, aby za neho poisťovateľ v prípade vzniku poistnej udalosti uhradil podľa poistných podmienok  škodu, za ktorú poistený zodpovedá, a to až do výšky limitu poistného plnenia dohodnutého v poistnej zmluve. V prípade, ak rozsah a výšku náhrady škody z tohto poistenia  ustanovuje osobitný predpis, poisťovateľ uhradí škodu v rozsahu a vo výške podľa  osobitného predpisu. 

(2) Ak v poistnej zmluve nebol rozsah poistného plnenia obmedzený limitom, je poisťovateľ povinný plniť v rozsahu a vo výške vzniknutej škody, za ktorú poistený zodpovedá, alebo do výšky a rozsahu podľa osobitného predpisu.

(3) Ak poistený uhradil škodu, za ktorú zodpovedá priamo poškodenému, má voči poisťovateľovi právo na náhradu vyplatenej sumy, a to až do výšky, do ktorej by bol inak povinný plniť poškodenému poisťovateľ,

(4) Odškodnenie budúcich nárokov v prípade nároku na náhradu za stratu na zárobku po skončení pracovnej neschopnosti alebo pri invalidite, na  pozostalostnú úrazovú rentu alebo iného nároku, ktorý má charakter opakovaného plnenia, môže poisťovateľ, ktorý  túto náhradu vypláca z poistenia zodpovednosti za škodu  povinnej osoby, navrhnúť oprávnenej osobe  formou jednorázovej výplaty. Na určenie jej výšky poisťovateľ použije poistno-matematické metódy. V prípade ak dôjde medzi poisťovateľom a oprávnenou osobou k dohode o tejto forme odškodnenia, sú jednorázovou výplatou vyrovnané všetky tieto už vzniknuté ako i budúce nároky.

§ 45

(1) Poistený je povinný bez zbytočného odkladu písomne oznámiť poisťovateľovi vznik škodovej udalosti, skutočnosť, že poškodený uplatnil voči nemu právo na náhradu škody, predložiť poisťovateľovi ním požadované doklady, ako aj vyjadriť sa  k svojej zodpovednosti za vzniknutú škodu, k požadovanej náhrade škody a jej výške.

(2) Škodovú udalosť je poisťovateľ oprávnený za poisteného prejednávať, akonáhle mu bola oznámená, ak v poistných podmienkach nebolo určené inak.

(3) Poistený je povinný oznámiť poisťovateľovi, že v súvislosti so škodovou udalosťou bolo voči nemu zahájené  konanie pred orgánmi činnými v trestnom konaní a informovať ho o priebehu a výsledku tohto konania.

(4) Poistený  je povinný v konaní o náhradu škody postupovať v súlade s pokynmi poisťovateľa; náklady tohto konania znáša poisťovateľ.

§ 46

Právo poisťovateľa na náhradu poistného plnenia

(1) V prípade, ak poistený spôsobí škodu svojim konaním pod vplyvom návykových látok alebo iných prípravkov obsahujúcich návykové látky, poisťovateľ má voči nemu nárok na náhradu toho, čo za neho plnil. 

(2) Ustanovenie odseku 1 sa nepoužije v prípade, ak poistený užil lieky obsahujúce návykové látky, alebo iné prípravky obsahujúce návykové látky,  spôsobom, ktorý mu predpísal lekár a nebol lekárom, výdajcom alebo výrobcom upozornený, že počas ich aplikácie nemôže vykonávať činnosť, v dôsledku ktorej  spôsobil škodu.

Štvrtý diel

Poistenie úveru , kaucie a finančných strát
 
§ 47

Poistenie úveru a kaucie 

 (1) Poistenie  úveru  sa dohoduje za účelom ochrany úverového veriteľa  pred  finančným stratami v dôsledku nesplácania poskytnutého úveru  dlžníkom uvedeným v poistnej zmluve.

(2) Poistenie kaucie sa dohoduje  pre prípad plnenia z ručiteľského záväzku poisteného alebo z iného obdobného dôvodu uvedeného v poistnej zmluve.

(3) Poistenie úveru alebo kaucie je možné dohodnúť len ako škodové poistenie.

(4) Nárok na poistné plnenie zanikne v prípade, ak poistený alebo iná oprávnená osoba neoznámi poisťovateľovi  vznik poistnej udalosti v lehote, určenej v poistnej zmluve. Ustanovenie § 16 ods. 3 sa na poistenie úveru alebo kaucie nepoužije. 

§ 48

Poistenie finančných strát

Poistenie   finančných strát  sa dohoduje ako škodové poistenie. Predmetom  poistenia finančných strát sú  náklady, vynaložené v dôsledku poistnej udalosti, ušlý zisk alebo iné finančné straty  uvedené v poistnej zmluve a v poistných podmienkach.

Piaty diel

Poistenie pomoci  osobám, ktoré sa dostanú do ťažkostí počas cestovania alebo pri pobyte mimo svojho bydliska

      § 49

	Poistenie pomoci osobám, ktoré sa dostanú do ťažkostí počas cestovania alebo pri pobyte  mimo svojho obvyklého pobytu sa dohoduje za účelom ochrany poisteného pred ťažkosťami počas cestovania alebo pri pobyte mimo miesta svojho obvyklého pobytu. Predmetom tohto  súkromného poistenia  je poskytnutie okamžitej dostupnej pomoci poisťovateľa poistenému  v prípade, že sa dostane do ťažkostí v dôsledku poistnej udalosti v rozsahu a za podmienok podľa poistnej zmluvy.

ŠTVRTÁ HLAVA

         POISTENIE  OSÓB

Prvý diel

        Životné poistenie

§ 50

Všeobecné ustanovenia

(1) V životnom poistení možno fyzickú osobu poistiť najmä pre prípad smrti, pre prípad dožitia sa určitého veku alebo dňa určeného v poistnej zmluve ako koniec súkromného poistenia alebo pre prípad inej náhodnej udalosti  týkajúcej sa  zdravia alebo osobného stavu tejto osoby.

(2) Životné poistenie  možno dohodnúť len ako poistenie  obnosové. 

(3) Nemožno dohodnúť životné poistenie pre prípad smrti dieťaťa, ktorá by nastala do dvoch rokov jeho veku  alebo pre prípad potratu alebo narodenia mŕtveho dieťaťa. 

§ 51

Poistné plnenie a právo na náhradu škody

(1) Zo životného poistenia  má poistený právo, aby mu bola vyplatená dohodnutá suma alebo aby mu bol platený dohodnutý dôchodok, alebo aby mu bolo poskytnuté plnenie vo výške určenej podľa poistnej zmluvy, ak u neho nastane poistná udalosť podľa poistnej zmluvy.

§ 52

Právo poisťovateľa  súvisiace so zisťovaním
 a preskúmaním zdravotného stavu

(1) V životnom poistení je poisťovateľ oprávnený požadovať údaje o zdravotnom stave  alebo príčine smrti poisteného  za predpokladu, že má k tomu súhlas poisteného. Zisťovanie zdravotného stavu poisteného alebo príčiny jeho smrti sa vykonáva na základe lekárskych správ a inej zdravotníckej dokumentácie  vyžiadaných  podľa  osobitného  predpisu. 15)

(2) Ak bolo dohodnuté, že poistník je zbavený povinnosti platiť poistné, je poisťovateľ oprávnený požadovať údaje o jeho zdravotnom stave a na základe jeho súhlasu preskúmavať jeho zdravotný stav spôsobom a v rozsahu podľa odseku 1.

§ 53

Právo na poistné plnenie v prípade  smrti poisteného

(1) Ak je poistnou udalosťou smrť poisteného, môže poistník v poistnej zmluve určiť obmyslenú osobu, a to menom, priezviskom, rodným číslom, prípadne dátumom narodenia a vzťahom k poistenému, ak ide o fyzickú osobu, alebo obchodným menom a identifikačným číslom, ak ide o právnickú osobu. Až do vzniku poistnej udalosti môže poistník určenie obmyslenej osoby meniť. Takáto zmena je účinná dňom doručenia  písomného oznámenia poisťovateľovi o zmene určenej oprávnenej osoby.

(2) Ak nebola v čase poistnej udalosti podľa odseku 1 určená obmyslená osoba alebo ak obmyslená osoba nenadobudne právo na poistné plnenie, nadobudne toto právo manžel poisteného, a ak ho niet, deti poisteného.

(3) Ak niet osôb uvedených v odsekoch 1 a 2 , nadobudnú právo na poistné plnenie rodičia poisteného, a ak ani týchto niet, osoby, ktoré žili s poisteným po dobu najmenej jedného roku  pred jeho smrťou v spoločnej domácnosti alebo boli odkázané výživou na poisteného; ak niet ani týchto osôb, nadobudnú toto právo dedičia poisteného. V prípade zistenia, že dedičom je niekto iný alebo ak je dedičov viac, použijú sa  ustanovenia Občianskeho zákonníka o ochrane oprávneného dediča primerane.

(4) Ak právo na poistné plnenie vznikne niekoľkým osobám  a ich podiely nie sú určené, má každá z nich právo na rovnaký podiel.

§ 54

Súhlas poisteného

Ak poistník nie je súčasne poistený môže určiť, alebo zmeniť obmyslenú osobu alebo pohľadávky zo súkromného poistenia postúpiť alebo založiť len so súhlasom poisteného. 

          § 55

Uvedenie nesprávneho dátumu narodenia,
 alebo nesprávneho pohlavia

(1) Ak poistník uviedol nesprávne dátum narodenia alebo pohlavia poisteného a v dôsledku toho bolo poisťovateľom  nesprávne určené poistné, poistná doba, doba platenia poistného alebo poistná suma, je poisťovateľ oprávnený poistné plnenie z tejto zmluvy znížiť v pomere výšky poistného, ktoré bolo platené k výške poistného, ktoré by bolo zaplatené, ak by poistník bol uviedol správne dátum narodenia alebo pohlavia poisteného.

(2) Ak bolo v dôsledku nesprávne uvedených údajov o dátume narodenia alebo pohlavia poisteného určené vyššie poistné, je poisťovateľ povinný upraviť jeho výšku od začiatku poistného obdobia nasledujúceho po poistnom období, v ktorom sa správne údaje dozvedel. Poistné platené za nasledujúce poistné obdobie sa znižuje o preplatok poistného, v prípade jednorázového poistného je poisťovateľ povinný preplatok poistného poistníkovi bez zbytočného odkladu vrátiť.

(3) Ak poisťovateľ v čase trvania životného poistenia zistí, že poistník uviedol nesprávny dátum narodenia poisteného, je oprávnený odstúpiť od poistnej zmluvy,  ak by s poistníkom v prípade správne uvedeného dátumu narodenia poisteného v čase uzatvorenia poistnej  zmluvy za týchto podmienok poistnú zmluvu neuzavrel.

§ 56

Výluka zo životného poistenia

V prípade samovraždy poisteného je poisťovateľ povinný poskytnúť poistné plnenie len vtedy, ak životné poistenie trvalo nepretržite najmenej  dva roky bezprostredne predchádzajúce samovražde, ak nebolo v poistných podmienkach určené inak.
§ 57

Redukcia poistnej sumy, redukcia ročného dôchodku
a redukcia poistnej doby

(1) Ak bolo zaplatené za životné poistenie bežné poistné za poistné obdobie a ak nebolo po uplynutí tohto obdobia  zaplatené ďalšie bežné poistné v lehote jeho splatnosti, mení sa toto životné poistenie na poistenie s redukovanou poistnou sumou alebo na poistenie s redukovaným dôchodkom, a to bez povinnosti platiť bežné poistné, ak nebolo v poistných podmienkach určené inak.

(2) V prípade, ak redukovaná poistná suma alebo redukovaný dôchodok sú menšie ako limity dohodnuté v poistnej zmluve, dôjde k redukcii poistnej doby, uplynutím ktorej životné poistenie zaniká, ak nebolo v poistných podmienkach určené inak.

(3) K redukcii poistnej sumy, zníženiu dôchodku alebo k redukcii poistnej doby dôjde od prvého dňa po uplynutí  lehoty podľa § 20; výzva poisťovateľa musí v tomto prípade obsahovať poučenie, že nezaplatením poistného dôjde k redukcii poistnej sumy, zníženiu dôchodku, alebo redukcii poistnej doby.

 (4) Poistenie pre prípad smrti, ktoré bolo dohodnuté na presne určenú dobu s platením  bežného  poistného, zaniká  z dôvodu neplatenia poistného v lehote podľa § 20 bez nároku na redukciu poistnej sumy, zníženie dôchodku alebo redukciu poistnej doby, ak v poistných podmienkach nebolo určené inak.

§ 58

Odkupná hodnota

(1) V prípade, ak bolo v životnom poistení s bežným poistným zaplatené poistné najmenej za dva roky alebo ak ide o súkromné poistenie s jednorázovým poistným alebo súkromné poistenie s redukovanou poistnou sumou, má poistník právo, aby mu poisťovateľ vyplatil odkupnú hodnotu, ak nie je v poistných podmienkach určené inak. Výplatou odkupnej hodnoty súkromné poistenie zaniká. Odkupná hodnota je splatná do troch mesiacov odo dňa, keď poisťovateľ obdržal žiadosť o jej výplatu.

(2) Poistník má právo    počas trvania životného poistenia požadovať  od poisťovateľa oznámenie o výške    odkupnej hodnoty. Poisťovateľ oznámi výšku odkupnej hodnoty  v lehote  jedného mesiaca odo dňa keď obdrží žiadosť poistníka o oznámenie jej výšky .

(3) Ak v poistných podmienkach  nebolo určené inak, právo na odkupnú hodnotu nevzniká u poistenia pre prípad smrti, ktoré bolo dohodnuté na presne určenú dobu, ani u iného životného poistenia, z ktorého sa vypláca dôchodok, ak už vyplácanie  dôchodku začalo.

§ 59

Obnovenie podmienok životného poistenia
po redukcii  poistnej sumy, znížení dôchodku alebo po redukcii poistnej doby

Ak tak bolo dohodnuté, poistník môže za podmienok určených v poistných podmienkach zmluve  požadovať, aby redukovaná poistná suma alebo redukovaná výška dôchodku bola opäť zvýšená na pôvodnú výšku alebo redukovaná poistná doba predlžená na pôvodnú dĺžku.

Druhý diel

Skupinové poistenie

§ 60

Podmienky skupinového poistenia

(1) Poistná zmluva o  skupinovom poistení nemusí obsahovať mená poistených, ak sú v čase uzatvorenia poistnej zmluvy určení iným spôsobom vylučujúcim pochybnosti. Na uzavretie takejto poistnej zmluvy nie je potrebný súhlas poistených.

(2) V prípade skupinového poistenia  má právo poistníka podľa § 53  ods. 1 poistený.

           (3) V prípade skupinového poistenia,  ktorým sa uzatvára poistenie pre prípad smrti poisteného  sa nevyžaduje súhlas poisteného podľa § 52 ods.1.

Tretí diel

Poistenie úrazu

§ 61

Podmienky    poistenia  úrazu

(1) Z poistenia úrazu poskytne poisťovateľ  poistenému poistné plnenie vo výške určenej v poistnej zmluve, ak došlo k úrazu poisteného. Poistenie úrazu možno dohodnúť ako poistenie škodové alebo poistenie obnosové.

(2) Úrazom sa na účely tohto zákona rozumie neočakávané a náhle pôsobenie vonkajších síl alebo vlastnej telesnej sily nezávisle na vôli poisteného, ku ktorému došlo počas  trvania doby súkromného poistenia a ktorým bolo poistenému spôsobené poškodenie na zdraví, alebo smrť.

(2)	Poistenie úrazu možno dohodnúť ako pripoistenie k životnému poisteniu.

§ 62

Odmietnutie poistného plnenia
alebo jeho zníženie

(1) Poisťovateľ má právo
a) odmietnuť  poistné plnenie, ak k úrazu poisteného došlo  v súvislosti s konaním, pre ktoré bol uznaný vinným za spáchanie  úmyselného  trestného činu alebo ktorým si úmyselne poškodil zdravie,
b)  znížiť poistné plnenie primerane, ak k úrazu došlo v dôsledku použitia návykových látok alebo prípravkov obsahujúcich návykové látky poisteným podľa toho, aký vplyv malo toto porušenie na rozsah povinnosti  poisťovateľa plniť. 

(2) Poisťovateľ nemôže znížiť poistné plnenie podľa odseku 1 písm. b) ak poistený  užil návykové látky alebo prípravky obsahujúce návykové látky  spôsobom, ktorý mu predpísal lekár a ak nebol lekárom  alebo predajcom alebo výrobcom lieku upozornený, že počas aplikácie lieku nemožno vykonávať činnosť, v dôsledku ktorej došlo k úrazu.

Štvrtý diel

Poistenie choroby

§ 63

Podmienky  poistenia 

(1) Z poistenia choroby poskytne  poisťovateľ poistné plnenie poistenému vo výške  a v rozsahu určenom v poistnej zmluve, ak nastane choroba určená v poistnej zmluve a v poistných podmienkach. Poistenie choroby možno dohodnúť ako poistenie  škodové alebo obnosové.

(2) Ak bola dohodnutá čakacia doba, nesmie byť dlhšia  ako šesť mesiacov odo dňa začiatku súkromného poistenia; pre prípad ošetrovateľskej starostlivosti nesmie  táto čakacia doba presiahnúť  tri roky.

(3) Na poistenie choroby sa ustanovenie § 15 ods. 2 až 5 nepoužije.

(4) Poistenie choroby možno dohodnúť ako pripoistenie k životnému poisteniu.

Piaty diel

Individuálne zdravotné poistenie

§ 64

Podmienky poistenia

(1) V individuálnom zdravotnom poistení poisťovateľ hradí za poisteného v rozsahu dohodnutom v poistnej zmluve  náklady na zdravotnú starostlivosť, ktoré vznikli v dôsledku choroby a na úkony, súvisiace so zdravotným stavom poisteného, najmä s chorobou, úrazom, tehotenstvom  a preventívnou alebo dispenzárnou starostlivosťou. V poistnej zmluve možno dohodnúť aj iné skutočnosti, ktoré súvisia so zdravotným  stavom poisteného, s ktorými je spojená povinnosť poisťovateľa poskytnúť poistné plnenie.

 (2) Individuálne zdravotné poistenie možno dohodnúť ako poistenie škodové.

(3)  Ak bola dohodnutá čakacia doba, nesmie byť dlhšia ako tri mesiace  odo dňa začiatku súkromného poistenia, prípadne rozšírenia rozsahu súkromného poistenia o ďalšie riziká; osobitná čakacia doba pre prípad pôrodu, psychoterápie, stomatológie vrátane stomatochirurgie nesmie prevýšiť osem mesiacov. V poistení pre prípad ošetrovateľskej starostlivosti nesmie táto čakacia doba presiahnuť tri roky odo dňa začiatku súkromného poistenia.

(4) Na individuálne zdravotné poistenie sa ustanovenie  § 15 ods. 2 až 5 nepoužije.

DRUHÁ ĆASŤ

OSOBITNÉ USTANOVENIA

PRVÁ HLAVA

OSOBITNÉ USTANOVENIA O SÚKROMNOM POISTENÍ
UZATVÁRANOM V RÁMCI ČLENSKÝCH ŚTÁTOV

Prvý diel

Všeobecné ustanovenie

§ 65

Súkromné poistenie v rámci slobodného 
poskytovania služieb

(1) V prípade súkromného poistenia uzatváraného v rámci slobodného poskytovania služieb musia byť záujemcovi oznámené informácie najmenej v rozsahu podľa § 76.

(2) Poistník musí byť po celý čas trvania súkromného poistenia uzatváraného v rámci slobodného poskytovania služieb priebežne informovaný poisťovateľom najmenej v rozsahu  podľa § 77.

             (3) Záväzky z poistných zmlúv uzavretých v rámci slobodného poskytovania služieb musia byť v prípade likvidácie poisťovateľa uspokojované rovnakým spôsobom ako iné záväzky z poistných zmlúv uzavretých poisťovateľom.     

Druhý diel

Rozhodné právo

§ 66

Rozsah uplatnenia

(1) Ustanovenia týkajúce sa určenia rozhodného práva, ktorým sa spravuje poistná zmluva sa použijú ak sa poistné riziko nachádza na území členského štátu a ide o zmluvný vzťah s medzinárodným prvkom.

(2) Určenie rozhodného práva podľa odseku 1  nemá vplyv na použitie tých ustanovení právneho poriadku Slovenskej republiky, ktoré sa musia požiť bez ohľadu na to, ktorým právnym poriadkom sa spravuje  poistná zmluva ( imperatívne normy). 

(3) Členským štátom, v ktorom sa nachádza poistné riziko, je na účely tohto zákona 
a)	pri neživotnom poistení:
     	            1. týkajúcom sa poistenia rizík vo vzťahu k nehnuteľnostiam, ich súčastiam a príslušenstvu ako aj veciam, ktoré sa v nich alebo na nich nachádzajú, ak sú poistené tou istou poistnou zmluvou- členský štát na území ktorého sa tieto nehnuteľnosti a veci nachádzajú,
      2. týkajúcom sa poistenia rizík vo vzťahu k dopravnému prostriedku - členský štát , kde je registrovaný dopravný prostriedok,
            3. týkajúcom sa poistenia rizík spojených s cestovaním a dovolenkou poistnou zmluvou uzavretou na dobu najviac štyroch mesiacov- členský štát, v ktorom poistník urobil právne úkony vedúce k uzavretiu poistnej zmluvy.

b)	pri inom neživotnom poistení a pri životnom poistení:
1. ak je  poistníkom fyzická osoba- členský štát, v ktorom má táto osoba 
     svoj  obvyklý pobyt,
           2. ak je poistníkom iná ako fyzická osoba - členský štát v ktorom sa nachádza podnik, prevádzka alebo iná zložka, na ktoré sa vzťahuje poistná zmluva.

§ 67

Voľba práva stranami

          Poistná zmluva sa spravuje právnym poriadkom štátu, ktorý si zvolili strany, ak
a) sa poistné riziko nachádza na území Slovenskej republiky alebo v inom členskom štáte, ktorý dovoľuje voľbu práva stranami, alebo
     
     b) u neživotného poistenia
          1.ak má poistník obvyklý   pobyt  alebo  ústredie na území Slovenskej            republiky alebo na území iného členského štátu, alebo
     2. ak  poistník  je  podnikateľom,  živnostníkom alebo vykonáva  niektoré  zo slobodných povolaní a poistná zmluva sa týka rizík súvisiacich s touto jeho činnosťou, ktoré sa nachádzajú  vo viacerých členských štátoch, pričom aspoň  jedno z týchto rizík sa nachádza na území Slovenskej republiky alebo v inom členskom štáte, ktorý dovoľuje voľbu práva stranami, alebo
     3. ak sa zmluva týka niektorého z rizík uvedených v osobitnom predpise.16)	
	
§ 68

Možnosti voľby práva pri neživotnom poistení
       
           (1) Ak nie sú dané podmienky na voľbu práva podľa   § 67 , môžu sa strany dohodnúť,  že ich poistná zmluva sa bude spravovať právnym poriadkom
a)	štátu, v ktorom má poistník svoj obvyklý pobyt alebo ústredie, alebo
b)	členského štátu, v ktorom sa nachádza riziko  podľa § 67 písm. a)  a b) bod 2..

        (2) Ak im to dovoľuje právny poriadok členského štátu na území ktorého sa nachádza poistné riziko, môžu si strany dohodnúť, že ich zmluva sa bude spravovať aj iným právnym poriadkom ako tým, ktorý je uvedený v odseku 1.

        (3) Ak sa poistná zmluva obmedzuje len na poistné udalosti, ktoré môžu nastať na území iného štátu ako na území ktorého sa nachádza poistné riziko, môžu sa strany dohodnúť, že ich zmluva sa bude spravovať právnym poriadkom prvého z uvedených členských štátov.        

§ 69

Možnosti voľby práva pri životnom poistení

         (1) Ak nie sú dané podmienky na voľbu práva podľa § 67 písm. a), môžu si strany zvoliť právny poriadok, ktorým sa ich poistná zmluva bude spravovať, ak im to dovoľuje právny poriadok členského štátu, na území ktorého sa nachádza poistné riziko.

         (2)Ak je poistníkom fyzická osoba  so štátnym občianstvom iného členského štátu ako je členský štát jej obvyklého pobytu, môžu si strany zvoliť aj právny poriadok členského štátu, ktorého je poistník občanom.

§ 70

Podmienky voľby práva

         Voľba práva stranami podľa § 67 až 69 musí byť v zmluve výslovne uvedená alebo musí sa dať s dostatočnou istotou vyvodiť z ustanovení zmluvy alebo z celkových okolností prípadu.
§ 71

Väzba na iný štát

         Ak všetky podstatné skutočnosti v čase voľby práva stranami majú väzbu len s jedným členským štátom , nemá voľba iného právneho poriadku stranami vplyv na použitie právneho poriadku tohto členského štátu, od ktorých sa strany nemôžu odchýliť dohodou.

§ 72

Ochrana spotrebiteľa

         Ak má poistná zmluva úzku väzbu aspoň s jedným členským štátom, nemá voľba právneho poriadku štátu, ktorý nie je členským štátom, vplyv na uplatnenie záväzných noriem práva EÚ smerujúcich k ochrane spotrebiteľa.

§ 73

Rozhodné právo pri absencii voľby práva

        (1) Ak poistník neživotného poistenia má v čase uzavretia zmluvy svoj obvyklý pobyt alebo ústredie na území členského štátu, kde sa nachádza poistné riziko, spravuje sa poistná zmluva v prípade absencie voľby práva stranami právnym poriadkom tohto členského štátu.

         (2) Ak nie sú splnené podmienky podľa odseku 1, spravuje sa poistná zmluva    v prípade absencie voľby práva stranami právnym poriadkom toho zo štátov uvedených v § 66 ods. 1 a 3 , s ktorým má poistná zmluva najužšiu väzbu. Platí domnienka, že zmluva má najužšiu väzbu s tým členským štátom, na území ktorého sa nachádzalo poistné riziko v čase jej uzavretia. Na oddeliteľnú časť zmluvy , ktorá má užšiu väzbu s iným členským štátom, možno výnimočne uplatniť právny poriadok tohto štátu.

        (3) V životnom poistení pri absencii voľby práva stranami sa zmluva spravuje právnym poriadkom členského štátu, v ktorom sa nachádzalo poistné riziko v čase  uzavretia zmluvy. Ak sa poistné riziko nachádza vo viacerých  členských štátoch , spravuje sa poistná zmluva právnym poriadkom členského štátu, s ktorým má poistná zmluva najužšiu väzbu.

        (4) Na oddeliteľnú časť zmluvy, ktorá má užšiu väzbu s iným členským štátom, možno výnimočne uplatniť právny poriadok tohto iného členského štátu.

§ 74

Povinné  zmluvné poistenie

         (1) V prípade povinného zmluvného poistenia  sa uplatnia ustanovenia § 67 až 69 , pričom za členský štát, na území ktorého sa nachádza poistné riziko, sa považuje ten štát, ktorého právny poriadok ustanovuje povinnosť uzavrieť povinné poistenie.

          (2) Pri absencii voľby práva sa poistná zmluva spravuje právnym poriadkom štátu, ktorého právny poriadok ustanovuje povinnosť uzavrieť povinné zmluvné poistenie. Ak v čase uzavretia zmluvy vyplýva povinnosť uzavrieť zmluvné poistenie z právnych poriadkov viacerých štátov, uplatní sa na zmluvu  právny poriadok štátu, s ktorým má poistná zmluva najužšiu väzbu. Ustanovenie § 73 ods. 4  sa použije primerane.

          (3) Ak právny poriadok členského štátu ustanovuje povinnosť uzavrieť poistnú zmluvu, posudzuje sa podľa tohto právneho poriadku aj otázka , či poistnú zmluvu uzavretú podľa právneho poriadku iného štátu možno považovať za splnenie takejto povinnosti.    

         (4)  Ak právny poriadok členského štátu ustanovuje povinnosť uzavrieť poistnú zmluvu a súčasne ukladá poisťovateľovi povinnosť oznámiť príslušným orgánom zánik povinného poistenia, možno uplatniť tento zánik voči tretím osobám len za podmienok ustanovených právnym poriadkom tohto štátu.

DRUHÁ HLAVA

INFORMÁCIE  POSKYTOVANÉ  ZÁUJEMCOVI
 A POISTNÍKOVI

§ 75

                      Poskytovanie informácií

(1) Záujemcovi musia byť pred uzavretím poistnej zmluvy oznámené informácie uvedené v § 76 a poistníkovi musia byť počas trvania tejto zmluvy oznamované informácie uvedené v § 77.

(2) Informácie podľa odseku 1 musia byť oznamované jasným, presným a zrozumiteľným spôsobom, písomne a v slovenskom jazyku. Tieto informácie môžu byť poskytnuté aj v inom ako slovenskom jazyku, ak to výslovne požaduje záujemca alebo poistník alebo je daná stranám možnosť zvoliť si právny poriadok, ktorým sa bude spravovať ich poistná zmluva alebo ak sa na tom poisťovateľ s poistníkom dohodnú.

§ 76

Informácie, ktoré musia byť záujemcovi oznámené
pred uzavretím poistnej zmluvy

(1) Záujemcovi musia byť pred uzavretím poistnej zmluvy oznámené tieto informácie o poisťovateľovi
a)	obchodné meno,   právna   forma   obchodnej   spoločnosti poisťovateľa a 
hlavný predmet  jej činnosti,
             b) názov členského štátu, kde je ústredie poisťovateľa,  prípadne  sídlo agentúry  alebo  pobočky  poisťovateľa,  ktorá  uzatvára   poistnú  zmluvu,
c)	adresa  ústredia  poisťovateľa, prípadne agentúry alebo pobočky,   
ktorá uzatvára  poistnú zmluvu,
            d)  ak  sa  jedná  o poistnú   zmluvu   uzavretú formou obchodu na  diaľku, miesto registrácie poisťovateľa v obchodnom alebo obdobnom verejnom registri, jeho  registračné číslo alebo rovnocenný prostriedok identifikácie v takomto registri,
           e) informácie o názve a sídle orgánu zodpovedného za výkon štátneho  dozoru nad jeho činnosťou, ak činnosť poisťovateľa podlieha povoľovaciemu režimu.

(2)  Záujemcovi musia byť pred uzavretím poistnej zmluvy  týkajúcej sa poistenia osôb oznámené tieto informácie 
                 a ) definícia všetkých poistení a všetkých opcií,
                 b ) doba trvania poistnej zmluvy,
c )  spôsob zániku poistnej zmluvy,
            d)  spôsoby platenia poistného a jeho splatnosť,
            e) spôsoby výpočtu a rozdelenie bonusov , ak sú obsahom poistnej zmluvy a  spôsob, akým sa podiel na výnose  alebo prebytku poistného určuje, ak je v poistnej zmluve dohodnuté, že účastník poistenia má nárok na podiel na výnose alebo prebytku poistného,
b)	 spôsob určenia výšky odkupnej hodnoty,
              g) informácie o výške poistného za každé dohodnuté súkromné                poistenie vrátane doplnkového súkromného poistenia, ak boli požadované, 
              h) definícia  podielov na ktoré je viazané súkromné poistenie, v prípade súkromného poistenia viazaného na investičné podiely,
            i) povaha podkladových aktív pre poistné zmluvy viazané na investičné podiely,
            j) podmienky a lehoty týkajúce sa práva na  odstúpenie od poistnej zmluvy, spôsob určenia možných odpočítateľných súm, informácie o adrese,  na ktorú je možné odstúpenie od poistnej zmluvy zaslať, dôsledky neuplatnenia práva na odstúpenie,
            k) všeobecné informácie o daňových právnych predpisoch, ktoré sa vzťahujú na dané súkromné poistenie,
            l) spôsob vybavovania sťažností poistníkov, poistených alebo oprávnených osôb,
            m) právny poriadok, ktorým sa bude spravovať poistná zmluva v prípadoch , keď strany nemajú možnosť si ho zvoliť alebo právny poriadok ktorý navrhuje navrhovateľ v prípadoch, keď strany majú možnosť zvoliť si právny poriadok , ktorým sa ich poistná zmluva bude spravovať.
 
(3) Pred uzavretím poistnej zmluvy týkajúcej sa poistenia osôb uzatváranej na diaľku musia byť záujemcovi oznámené tiež informácie o		
a) možnosti existencie daní alebo iných nákladov, ktoré sa neplatia prostredníctvom poisťovateľa alebo ktoré nie sú účtované poisťovateľom,
b) zvláštnych poplatkoch za použitie prostriedkov komunikácie na diaľku,
c) minimálnej dĺžke trvania poistnej zmluvy,
d) jazyku, prípadne jazykoch, v ktorých so súhlasom záujemcu bude poisťovateľ komunikovať s poistníkom počas trvania poistnej zmluvy uzatvorenej na diaľku a v ktorých sú poskytované poistné podmienky a ďalšie informácie.
(4) Poisťovateľ je povinný informovať záujemcu o uzavretí poistnej zmluvy týkajúcej sa poistenia osôb a uzatvorenej formou obchodu na diaľku, že na základe požiadania môže obdržať ďalšie informácie, ako aj o povahe týchto informácií.

(5) Informácie podľa odsekov 3 a 4 musia byť dané k dispozícii záujemcovi na trvalom nosiči dát pred tým, ako je záujemca viazaný poistnou zmluvou. Poistník má právo  kedykoľvek počas trvania poistnej zmluvy uzatvorenej na diaľku obdržať poistné podmienky vo vytlačenej podobe a zmeniť spôsob komunikácie na diaľku.

§ 77

Informácie, ktoré musia byť poistníkovi oznámené 
počas trvania poistnej zmluvy

Poistníkovi musia byť počas trvania poistnej zmluvy oznámené informácie
a) o zmene právnej formy obchodnej spoločnosti poisťovateľa, zmene adresy jeho ústredia, a ak to prichádza do úvahy i o zmene adresy agentúry alebo pobočky, ktorá uzavrela poistnú zmluvu,
b) uvedené v § 76 ods. 2 písm. a) až  i)  pri každej ich zmene  a
c) v prípade poistenia osôb o podiele na výnose alebo prebytku poistného, a to  za rok, v ktorom mu vznikol naň nárok  a za každý rok, v ktorom sa zmenila jeho výška.

           TRETIA ČASŤ

PRECHODNÉ A SPOLOČNÉ  USTANOVENIA

                                                      § 78

Právne vzťahy z poistných zmlúv uzavretých pred dňom nadobudnutia účinnosti tohto zákona sa posudzujú podľa ustanovení tohto zákona. Vznik týchto právnych vzťahov, ako aj nároky  z nich vyplývajúce  sa  však posudzujú  podľa  doterajších  predpisov.
           § 79
          
                       Týmto zákonom sa transponujú právne akty Európskych spoločenstiev a Európskej únie uvedené v prílohe.

                                                     Čl. II

Zákon č. 40/1964 Zb. Občiansky zákonník v znení zákona č. 58/1969 Zb., zákona č. 131/1982 Zb., zákona č. 94/1988 Zb., zákona č. 188/1988 Zb., zákona č. 87/1990 Zb., zákona  č.  105/1990 Zb.,  zákona  č.  116/1990  Zb.,  zákona  č.  87/1991 Zb.,  zákona č. 509/1991 Zb., zákona č. 264/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona č. 153/1997 Z. z., zákona č. 211/1997 Z. z., zákona č. 252/1999 Z. z., zákona č. 218/2000 Z. z., zákona č. 261/2001 Z. z. , zákona č. 281/2001 Z. z., zákona č. 23/2002 Z. z., zákona č. 34/92 Z. z., zákona č. 95/2002 Z. z., zákona č.184/2002 Z. z., zákona č. 215/2002 Z. z., zákona č.  526/2002 Z. z., zákona č. 504/2003 Z. z., zákona č. 515/2003Z.z. , zákona  č. 150/2004 Z. z. , zákona č.404/2004 Z. z.    a zákona č. 635/2004 Z. z . sa mení  takto:

1.V prvej časti, ôsmej hlave sa   zrušuje §104 .
2.V ôsmej časti  sa  zrušuje pätnásta hlava .

Čl. III

Zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov v znení zákona č. 95/2002 Z z.   sa mení takto:

1. V § 9 ods. 2 sa vypúšťajú slová „Občianskeho zákonníka 8) a“, vrátane poznámky pod čiarou k odkazu 8.

2. V poznámke pod čiarou k odkazu 9 sa pripája táto veta „Zákon č. ...../2004 Z. z. o poistnej zmluve a o zmene a doplnení niektorých zákonov.“.

Čl. IV

Zákon č. 95/2002 Z. z. o poisťovníctve a o zmene a doplnení niektorých zákonov v znení zákona č. 430/2003 Z. z., zákona č. 186/2004 Z. z., zákona č. 580/2004 Z. z., zákona č. 645/2004 Z. z. , zákona č. 7/2005 Z. z.  a zákona  .../2005 Z. z. sa mení takto:

1.	V § 3  sa vypúšťa odsek 5.
Doterajšie odseky  6 až 9 sa označujú ako odseky 5 až 8.

2.	V § 3  sa vypúšťa písmeno i).
Doterajšie písmená j) až r) sa označujú ako písmená i) až q).

3.	§ 65a  až  65c  sa vypúšťajú .

Čl. V

Zákon č. 576/2004 Z. z.  o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov  sa dopĺňa takto:

V § 25 ods. 1 sa za písmeno h) vkladá nové písmeno i), ktoré znie:

„i) poisťovni vykonávajúcej poisťovaciu činnosť podľa osobitného predpisu 54) na účely uzatvárania poistnej zmluvy, alebo vyšetrovania poistnej udalosti.
“. 
 Poznámka pod čiarou k odkazu 54 znie:
„54) Zákon č.95/2002 Z. z.

            Doterajšie písmeno i) sa označuje ako písmeno j).

Čl. VI

          Tento zákon nadobúda účinnosť  1. januára 2006.

Príloha k zákonu č....../2005 Z. z.

Týmto zákonom sa transponujú tieto právne akty Európskych spoločenstiev a Európskej únie

       1. Smernica Rady 84/641/EHS z 10. decembra 1984
ktorou sa mení a dopĺňa prvá smernica (73/239/EHS) o koordinácii zákonov, iných právnych predpisov a správnych opatrení vzťahujúcich sa na začatie a vykonávanie priameho poistenia, s výnimkou životného poistenia, najmä so zreteľom na pomoc turistom ( Úradný vestník Európskych spoločenstiev L 339/21, 27.12.1984).     

          2.Smernica Európskeho parlamentu a Rady 2002/65/ES  z 23. septembra 2002
 o poskytovaní finančných služieb spotrebiteľom na diaľku a o zmene a doplnení smernice Rady 90/619/EHS a smerníc 97/7/ES a 98/27/ES (Úradný vestník Európskych spoločenstiev  L 271, 09.10.2002).

        3. Smernica č. 2002/83/ES Európskeho parlamentu a Rady z 5. novembra 2002 týkajúca sa životného poistenia (Úradný vestník Európskych spoločenstiev L 345, 19.12. 2002).
   
        Preklad uvedených smerníc sa nachádza v databáze centrálnej prekladateľskej jednotky Sekcie inštitútu pre aproximáciu práva Úradu vlády Slovenskej republiky.